Document ID: 32007R1000

NARIADENIE KOMISIE (ES) č. 1000/2007
z 29. augusta 2007,
ktorým sa mení a dopĺňa nariadenie (ES) č. 831/2002, ktorým sa vykonáva nariadenie Rady (ES) č. 322/97 o štatistike Spoločenstva so zreteľom na prístup k dôverným údajom na výskumné účely
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 322/97 zo 17. februára 1997 o štatistike Spoločenstva (1), a najmä na jeho článok 20,
keďže:
(1)
Nariadením Komisie (ES) č. 831/2002 (2) sa stanovujú podmienky, na základe ktorých sa môže poskytnúť prístup k dôverným údajom zasielaným orgánu Spoločenstva, s cieľom umožniť tvorbu štatistických záverov na výskumné účely. Uvádzajú sa v ňom kategórie organizácií, ktorých výskumní pracovníci môžu mať povolený takýto prístup, pričom sa rozlišujú organizácie s automatickým prístupom a organizácie s prístupom po získaní stanoviska Výboru pre štatistickú dôvernosť. Uvádzajú sa v ňom aj rôzne zisťovania a zdroje údajov, na ktoré sa vzťahuje.
(2)
Vedecký výskum často uskutočňujú sekcie alebo oddelenia národných štatistických úradov a národných centrálnych bánk členských štátov a Európskej centrálnej banky (ECB). Tieto organizácie poskytujú primeranú záruku toho, že údaje sa budú považovať za dôverné, zabezpečí sa ich ochrana a prístup k nim sa využije výlučne na vedecké účely. Preto by sa mali považovať za organizácie s automatickým prístupom.
(3)
U výskumných pracovníkov a vo vedeckej komunite sa vo všeobecnosti zvyšuje záujem aj o prístup k dôverným údajom zo zisťovania o vzdelávaní dospelých, ktoré chcú použiť na výskumné účely. Zisťovanie o vzdelávaní dospelých zahŕňa informácie o komplexných modeloch účasti dospelých na vzdelávaní a odbornej príprave, o prístupe k informáciám o možnostiach vzdelávania a o profile zúčastnených a nezúčastnených osôb (napr. sociálno-ekonomické pomery, dôvod vzdelávania, prekážky, postoje, vlastné posúdenie jazykových schopností a zručností v oblasti IKT). Toto zisťovanie by sa malo zaradiť do zoznamu v nariadení (ES) č. 831/2002.
(4)
Podmienky stanovené v nariadení (ES) č. 831/2002 boli nariadením Európskeho parlamentu a Rady (ES) č. 1177/2003 zo 16. júna 2003 o štatistike Spoločenstva o príjmoch a životných podmienkach (EU-SILC) (3) rozšírené na prístup k dôverným údajom zo štatistiky Európskej únie o príjmoch a životných podmienkach (EU-SILC), ktoré sa použijú na vedecké účely. EU-SILC sa však v nariadení (ES) č. 831/2002 neuvádza. V záujme jasnosti by sa do zoznamu v nariadení (ES) č. 831/2002 malo zaradiť aj zisťovanie EU-SILC.
(5)
Nariadenie (ES) č. 831/2002 by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Výboru pre štatistickú dôvernosť,
PRIJALA TOTO NARIADENIE:
Článok 1
Nariadenie (ES) č. 831/2002 sa mení a dopĺňa takto:
1.
V článku 3 sa odsek 1 nahrádza takto:
„1. Prístup k dôverným údajom môže poskytnúť orgán Spoločenstva výskumníkom orgánov spadajúcich do ktorejkoľvek z týchto kategórií:
a)
univerzity a ostatné vzdelávacie organizácie vyššieho vzdelávania zriadené podľa právnych predpisov Spoločenstva alebo právnych predpisov členského štátu;
b)
organizácie alebo inštitúcie vedeckého výskumu zriadené podľa právnych predpisov Spoločenstva alebo podľa právnych predpisov členského štátu;
c)
národné štatistické úrady členských štátov;
d)
Európska centrálna banka a národné centrálne banky členských štátov;
e)
ostatné agentúry, organizácie a inštitúcie po doručení stanoviska Výboru pre štatistickú dôvernosť v súlade s postupom stanoveným v článku 20 ods. 2 nariadenia (ES) č. 322/97.“
2.
V článku 5 sa odsek 1 nahrádza takto:
„1. Orgán Spoločenstva môže vo svojich priestoroch poskytnúť prístup k dôverným údajom získaným z týchto zisťovaní alebo zo zdrojov štatistických údajov:
-
panel domácností Európskeho spoločenstva,
-
zisťovanie pracovných síl,
-
zisťovanie o inováciách v Spoločenstve,
-
zisťovanie o ďalšom odbornom vzdelávaní,
-
zisťovanie o štruktúre príjmov,
-
štatistika Európskej únie o príjmoch a životných podmienkach,
-
zisťovanie o vzdelávaní dospelých.
Na požiadanie vnútroštátneho orgánu, ktorý poskytol údaje, sa však prístup k údajom od tohto vnútroštátneho orgánu neposkytuje na určité výskumné projekty.“
3.
V článku 6 sa odsek 1 nahrádza takto:
„1. Orgán Spoločenstva môže zverejniť súbory anonymizovaných mikroúdajov získaných z týchto zisťovaní alebo zdrojov štatistických údajov:
-
panel domácností Európskeho spoločenstva,
-
zisťovanie pracovných síl,
-
zisťovanie o inováciách v Spoločenstve,
-
zisťovanie o ďalšom odbornom vzdelávaní,
-
zisťovanie o štruktúre príjmov,
-
štatistika Európskej únie o príjmoch a životných podmienkach,
-
zisťovanie o vzdelávaní dospelých.
Na požiadanie vnútroštátneho orgánu, ktorý poskytol údaje, sa však prístup k údajom od tohto vnútroštátneho orgánu neposkytuje na určité výskumné projekty.“
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. augusta 2007

Labels: 19
7
0
12
15